VietJet Air สายการบินที่มีกำไร ในวิกฤติโรคระบาด
นับตั้งแต่เกิดวิกฤติการระบาดของโควิด 19 สายการบินเกือบทุกแห่ง ต้องหยุดดำเนินธุรกิจชั่วคราว  และจำนวนผู้โดยสารก็หายไปอย่างน่าใจหาย  ส่งผลให้สายการบินส่วนใหญ่ ล้วนมีผลประกอบการขาดทุนหนัก
17 ก.พ. 2564

VietJet Air สายการบินที่มีกำไร ในวิกฤติโรคระบาด /โดย ลงทุนแมน
นับตั้งแต่เกิดวิกฤติการระบาดของโควิด 19
สายการบินเกือบทุกแห่ง ต้องหยุดดำเนินธุรกิจชั่วคราว 
และจำนวนผู้โดยสารก็หายไปอย่างน่าใจหาย
ส่งผลให้สายการบินส่วนใหญ่ ล้วนมีผลประกอบการขาดทุนหนัก
อย่างเช่น ในประเทศไทย ช่วง 9 เดือนแรก ปี 2020
การบินไทย ขาดทุน 49,553 ล้านบาท
การบินกรุงเทพ ขาดทุน 4,882 ล้านบาท
นกแอร์ ขาดทุน 3,936 ล้านบาท
ไทยแอร์เอเชีย ขาดทุน 3,650 ล้านบาท
แต่รู้ไหมว่า สายการบิน “VietJet Air” จากประเทศเวียดนาม 
กลับสามารถสร้างกำไรได้ในปีที่ผ่านมา แถมยังไม่ได้ปลดพนักงานออกอีกด้วย
VietJet ทำอย่างไรให้ตัวเองรอดพ้นจากวิกฤติ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
VietJet Air เป็นสายการบิน Low-cost สัญชาติเวียดนาม
ก่อตั้งขึ้นโดยนักธุรกิจหญิง ชื่อว่า คุณเหงียน ที เฟือง เถา
โดย VietJet เริ่มเปิดให้บริการเที่ยวบินแรก เมื่อเดือนธันวาคม ปี 2011
ซึ่งถือเป็นสายการบินเอกชนรายที่สองของประเทศเวียดนาม
ในช่วงปี 2011-2019 เศรษฐกิจเวียดนาม เติบโตเฉลี่ยถึงปีละ 6.3%
ส่งผลให้ประชาชนมีฐานะดีขึ้น และมีความต้องการจับจ่ายใช้สอยสินค้าและบริการต่างๆ เพิ่มสูงขึ้นมาก ซึ่งรวมไปถึงการนั่งเครื่องบินโดยสาร
พอเป็นเช่นนี้ สายการบิน VietJet ที่ราคาตั๋วไม่แพง จึงได้รับความนิยมอย่างรวดเร็ว
ถึงขนาดที่เมื่อปลายปี 2019 บริษัทสามารถก้าวขึ้นมาครองส่วนแบ่งตลาด ได้ประมาณ 42% ของสายการบินท้องถิ่นทั้งหมด แซงหน้ากระทั่งสายการบินแห่งชาติอย่าง Vietnam Airline เลยทีเดียว
ปัจจุบัน VietJet ให้บริการเที่ยวบินอยู่ 47 เส้นทางการบิน ทั้งบินในเวียดนาม และประเทศภูมิภาคใกล้เคียง เช่น จีน, ญี่ปุ่น, เกาหลีใต้, อินเดีย และกลุ่ม ASEAN ที่ไทยเป็นหนึ่งในนั้น
โดยผลประกอบการล่าสุดของ VietJet Air
ปี 2018 รายได้ 69,650 ล้านบาท กำไร 6,900 ล้านบาท
ปี 2019 รายได้ 65,800 ล้านบาท กำไร 4,900 ล้านบาท
ปี 2020 รายได้ 23,700 ล้านบาท กำไร 90 ล้านบาท
จะเห็นได้ชัดเจนว่า บริษัทมีรายได้ลดลงมากในปีที่แล้ว เนื่องจากการระบาดของโควิด 19 ทำให้ผู้โดยสารที่เคยใช้บริการเที่ยวบินหายไปเกือบหมด
อย่างไรก็ตาม ในขณะที่สายการบินอื่นๆ ทั่วโลก กำลังประสบปัญหาขาดทุนกันอย่างหนัก
แต่ VietJet ยังพลิกกลับมาทำกำไรจากการดำเนินงานได้ แม้เพียงแค่เล็กน้อยก็ตาม
อะไรคือสาเหตุที่ทำให้ VietJet มีกำไร?
เมื่อเครื่องบินไม่มีคนนั่ง บริษัทจึงพยายามหาผู้โดยสารรายใหม่มาทดแทน
ซึ่งคราวนี้ไม่ใช่มนุษย์ แต่เป็น “สินค้า”
โดยในปีที่ผ่านมา VietJet เป็นสายการบินแรกของเวียดนาม 
ที่ได้รับอนุมัติจากรัฐบาล ให้ดำเนินการบรรทุกสินค้าภายในห้องผู้โดยสารได้
บริษัทจึงเริ่มขยายธุรกิจบริการขนส่งสินค้าทางอากาศ 
ซึ่งจุดหมายปลายทางไม่ใช่แค่ในเวียดนาม แต่ส่งไปยังสหรัฐอเมริกา และยุโรปด้วย
โดยเมื่อเดือนพฤศจิกายน 2020 ที่ผ่านมา
VietJet Air ก็ได้ทำข้อตกลงเป็นพันธมิตรกับ United Parcel Service (UPS) บริษัทขนส่งสินค้ายักษ์ใหญ่จากสหรัฐฯ
ทำให้ในไตรมาสที่ 4 ยอดใช้บริการขนส่งสินค้า เติบโตกว่า 75% เทียบกับช่วงเดียวกันในปีก่อนหน้า
ส่งผลให้ในปี 2020 นั้น VietJet Air มีรายได้จากธุรกิจเสริม คิดเป็นสัดส่วน 50% ของรายได้ทั้งหมด หรือประมาณ 12,000 ล้านบาท ซึ่งเข้ามาช่วยชดเชยธุรกิจเที่ยวบินโดยสารได้บางส่วน
นอกจากนั้น บริษัทยังได้พัฒนามาตรฐานบริการ และบริหารจัดการต้นทุนให้มีประสิทธิภาพมากขึ้นด้วย เช่น
การเปิดศูนย์บริการภาคพื้นดินของตัวเอง ที่ท่าอากาศยานนานาชาติ กรุงฮานอย
หรือการทำสัญญาประกันความเสี่ยงราคาน้ำมันเมื่อเดือนพฤษภาคม ซึ่งขณะนั้นราคาตกต่ำเหลือราว 30 ดอลลาร์สหรัฐต่อบาร์เรล ทำให้ VietJet Air มีต้นทุนเชื้อเพลิงถูกกว่าตลาดถึง 25%
อีกเรื่องที่น่าสนใจคือ ที่ผ่านมา บริษัทไม่มีนโยบายปลดพนักงานออกเพื่อลดต้นทุน
และได้ใช้ช่วงเวลาที่หยุดดำเนินธุรกิจเที่ยวบินโดยสาร มาเป็นโอกาสฝึกอบรมพนักงาน ทั้งในสถานที่จริงและผ่านแพลตฟอร์มออนไลน์ เพื่อรักษาคุณภาพของบริการ ให้พร้อมสำหรับกลับมาบินได้ทุกเมื่อ
ประจวบเหมาะกับที่เวียดนามสามารถควบคุมสถานการณ์แพร่ระบาดของโควิด 19 ได้ดี 
เมื่อสิ้นปีมีจำนวนผู้ติดเชื้อแค่เพียง 1,465 ราย 
ทำให้ VietJet Air กลับมาเปิดให้บริการเที่ยวบินภายในประเทศได้อย่างรวดเร็ว
จากความพยายามทั้งหมดนี้ จึงส่งผลให้สายการบิน VietJet Air ยังสามารถทำกำไรได้
รวมทั้งยังเป็นการสร้างความเชื่อมั่นต่ออนาคตของบริษัทให้แก่นักลงทุน
โดยในช่วงวิกฤติโควิด 19 ราคาหุ้น VietJet ทำจุดต่ำสุดอยู่ที่ 93,200 ดองต่อหุ้น (ราว 120 บาท)
แต่ปัจจุบัน ราคาหุ้นปรับตัวขึ้นมาอยู่ที่ 129,000 ดองต่อหุ้น (ราว 170 บาท)
ทำให้ล่าสุด VietJet Air มีมูลค่าบริษัทอยู่ที่ประมาณ 88,500 ล้านบาท 
ซึ่งใหญ่กว่า ทุกสายการบินในตลาดหลักทรัพย์แห่งประเทศไทย รวมกันเสียอีก
เรื่องราวนี้คงเป็นตัวอย่างที่ดีว่า
แม้ต้องเจอกับวิกฤติที่หนักหนาสาหัส 
แต่มันอาจมีช่องทางธุรกิจให้หารายได้ใหม่ๆ จากสินทรัพย์ที่มีอยู่เดิมได้
และถ้าเราสามารถประคองตัวให้รอดพ้นจากวิกฤติได้ดี
ก็เหมือนกับว่า เรากลับมายืนอยู่บนจุดสตาร์ต และพร้อมออกวิ่งทันทีที่สถานการณ์กลับสู่ภาวะปกติ
ในขณะที่ คนที่บาดเจ็บหนัก อาจยังต้องพักรักษาตัวต่อ และไม่แข็งแกร่งเหมือนแต่ก่อนแล้ว
ซึ่งเชื่อว่า VietJet Air ก็น่าจะเป็นหนึ่งในสายการบิน ที่มีโอกาสฟื้นตัวหลังวิกฤติ ได้เร็วกว่าคนอื่น..
----------------------
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-
-